**Norden som grøn foregangsregion**

**Hensigtserklæring fra SAMAKs nordiske topmøde 2020**

Arktis smelter, skovbrande og oversvømmelser bliver hyppigere, tørke og som konsekvens sult driver folk på flugt. De klima- og miljøforandringer, vi oplever, er voldsommere og mere uforudsigelige end nogensinde før i nyere tid. Klimaudfordringerne er en global problemstilling og kan ikke alene løses af de nordiske lande. Men Norden er en vigtig del af løsningen.

Arbeiderbevægelsen i Norden har været de første til at arbejde med miljø og klima i forbindelse med bl.a. FN’s første miljøkonference i Stockholm i 1972 initieret af s-regeringen, Brundtlandrapporten og Kyoto-aftalen. Siden har vi set en bred nordisk tilslutning til Paris-aftalen og ambitiøse nationale målsætninger. Senest i 2019 har de nordiske statsministre erklæret, at Norden skal være verdens første CO2-neutrale region. En foregangsregion, der med vores nordiske værdier inspirerer og påvirker resten af verden, i den internationale klimaindsats.

**Retfærdig omstilling**

Vi skal sikre en bred folkelig opbakning i de nordiske lande, hvis vi skal nå i mål. Vi skal, som Brundtland-kommissionen sagde allerede i 1987, vurdere social udvikling og bæredygtigt klima og miljø i sammenhæng. Den grønne omstilling skal foregå solidarisk, så det ikke er dem med færrest penge, der må betale mest for en grønnere og mere bæredygtig fremtid. Vi skal vise, at vi i Norden kan lave en grøn omstilling og samtidig bibeholde et stærkt velfærdssamfund og bæredygtig vækst, hvor sammenhængskraften og den sociale balance sikres. Den nordiske model, og dens evne til at sikre gode arbejdsvilkår og arbejde, er vital i dette henseende. Lønmodtagere vil i fremtiden i endnu højere grad arbejde med grøn omstilling. Både når det gælder bl.a. privat og offentlig transport, energi til virksomhedernes produktion og opvarmning af vores huse. Dette kræver at erhvervslivet gennem investeringer mindsker deres C02 udledning og miljøpåvirkning til et bæredygtigt niveau, mobilitet i arbejdslivet, innovation og tæt samarbejde med fagbevægelsen og mellem de socialdemokratiske partier.

**En pioner på klima- og miljøpolitik**

Hvis vi vil løse klimakrisen og sikre Norden som grøn foregangsregion, har vi behov for at ændre den måde, vi lever, bor og transporterer os på. Det kræver en indsats på tværs af sektorer, og at vi alle bidrager. På miljøområdet skal vi sætte ind, så vi sikrer biodiversitet, hav- og vandmiljøer og en levende natur, ligesom vi skal beskytte vores drikkevand for fremtidige generationer. Vi skal bremse plastikforureningen og fremme et cirkulært tankegang i vores forbrug, industri og økonomi, og så skal vi fremme økologi og mindske kemi og vores madspild. Vedvarende energi skal spille en afgørende rolle i vores energiforbrug, fra kilder som vandkraft, vind og solenergi, hensigtsmæssige investeringer i biomasse, samt gas fra vedvarende energi. Og så skal vi arbejde for en elektrificering af transport- og varmesektoren, som skal sikre renere luft – et område, hvor vi især kan lade os inspirere af hinanden i Norden. Det er afgørende for den grønne omstilling, at vi finder effektive måder at lagre og konvertere grøn energi. Men der er også behov for at effektivisere vores brug af energi, både når det kommer til bygninger og industri, og i særdeleshed reducere CO2-udledningen fra landbruget. Dette kræver en kombinationen af politisk regulering og fremsynede virksomheder.

For at blive CO2-neutrale skal vi også opsamle og opbevare CO2. Norden har gode forudsætninger for at udvikle ny teknologi til at opsamle CO2 fra for eksempel industri, affald og gasproduktion, mens vi samtidig har store opbevaringsmuligheder i sten, jord, skov og under Nordsøen. Norden skal være førende inden for CO2-opsamling og -lagring.

**Erhvervslivet er den grønne motor**

I Norden er vi lykkedes med at gøre vækst og løsninger på klima- og miljøudfordringer til hinandens forudsætninger, i stedet for hinandens modsætninger. Der er i dag en sammenhæng mellem på den ene side større vækst og flere job og på den anden side et bedre klima og miljø.

Indfrielsen af Nordens klimamål skal ske så omkostningseffektivt som muligt, under hensyntagen til både den langsigtede grønne omstilling, bæredygtig erhvervsudvikling og konkurrenceevne, sunde offentlige finanser og beskæftigelse. De tiltag, vi skal anvende for at reducere udledningen af drivhusgasser, skal medføre reelle, indenlandske reduktioner, men vi skal samtidig sikre, at nordiske tiltag ikke blot flytter hele drivhusgasudledningen uden for Nordens grænser. De nordiske lande har et særligt ansvar for at organisere vores arbejde med udviklingslande, således at de sikres de bedst mulige vilkår for at tilpasse sig klimaforandringer, samtidig med at der også skabes job og vækst.

Vækst og velstand er forudsætningen for den grønne omstilling. Højere produktivitet handler netop om, hvordan vi kan gøre tingene på en smartere måde, så vi kan skabe større værdi med færre ressourcer. Erhvervslivet skal udvikles og ikke afvikles. Grønne fonde skal fremme grønne investeringer i nye grønne innovationsprojekter og sikre, at klimavirksomheder får et økonomisk rygstød, så vi kan sørge for en bedre udnyttelse af det store potentiale for grønne job og grøn vækst og eksport. Der er et stort potentiale i at styrke eksporten af gode nordiske grønne produkter til andre lande, som i stigende grad efterspørger klima- og miljøvenlige løsninger.

Vi skal prioritere midler til grøn forskning med henblik på innovation og udvikling af energiteknologi og løsninger på de dele af klimaudfordringerne, vi endnu ikke har svar på. Ved et tættere samarbejde om innovation, særligt på energiområdet, kan Norden sætte turbo på den grønne omstilling og muliggøre en bedre global udvikling gennem overførsel af teknologi.

SAMAK kan og skal være en grøn foregangsorganisation, der går i spidsen for at finde løsninger på klima- og miljøudfordringerne. Svarene skal findes i tæt samarbejde mellem fagbevægelsen, partierne og erhvervslivet, således at vi bibeholder et stærkt velfærdssamfund, hvor sammenhængskraften og den social balance sikres. For de nordiske partier og fagbevægelsen, er det vigtigt, at der sættes ambitiøse klimamål i såvel EU, som i FN i forbindelse med FN’s klimatopmøder.